Albumet ble forsinket en rekke ganger av forskjellige grunner. Opprinnelig var utgivelsen planlagt til Halloween, men dette ble senere forandret til november 2007. I september 2007 bestemte Oldfield og Universal seg for å utsette utgivelsen av albumet til januar 2008 av personlige årsaker. I november ble imidlertid utgivelsesdatoen satt til mars 2008. Rundt denne tiden flyttet Oldfield også fra Storbritannia til Spania. Det skulle også være det første klassiske opptaket som ble gitt ut på en USB-stick, men til slutt ble det kun gjort tilgjengelig på CD og online. På iTunes har albumet bonusmateriale og det var også en kampanje på HMV.co.uk, som innebar en konkurranse hvor premien var et fullstendig orkesterpartitur med notater som hadde blitt brukt under innspillingene. 200 tilfeldig utvalgte eksemplarer fra Play.com ble også signert av Mike Oldfield. En dobbel-CD-versjon i begrenset opplag med både studio- og konsertopptak ble utgitt 24. november 2008.